ಕಾರ್ಮಿಕ ಸಂಘಟನೆಗಳ ಅಸ್ಥಿತ್ವ, ಸರ್ಕಾರದ ಪ್ರತಿಷ್ಠೆಗೆ ಅಸ್ತವ್ಯಸ್ತಗೊಂಡ ಸಾರಿಗೆ ಸೌಲಭ್ಯ ಬೆಂಗಳೂರು, ಡಿ.13 ರಾಜ್ಯ ಸರ್ಕಾರ ಮತ್ತು ಕಾರ್ಮಿಕ ಸಂಘಟನೆಗಳ ಪ್ರತಿಷ್ಠೆಯಿಂದಾಗಿ ಕಳೆದ ಮೂರು ದಿನಗಳಿಂದ ಬೆಂಗಳೂರು ಹಾಗೂ ರಾಜ್ಯದ ಜನತೆ ಸಾರಿಗೆ ಸೌಲಭ್ಯವಿಲ್ಲದೆ ಪರದಾಡುವಂತಾಗಿದೆ.ಉಗುರಿನಲ್ಲಿ ಹೋಗಬಹುದಾದ ಸಮಸ್ಯೆಗೆ ಕೊಡಲಿ ತೆಗೆದುಕೊಂಡರು ಎಂಬ ಗಾದೆ ಗ್ರಾಮೀಣ ಭಾಗದಲ್ಲಿದೆ. ಪ್ರಸ್ತುತ ಸಂದರ್ಭಕ್ಕೆ ಇದು ಸೂಕ್ತವಾಗಿ ಅನ್ವಯಿಸುತ್ತದೆ. ರಾಜ್ಯ ಸರ್ಕಾರ ದಿಢೀರ್ ಮುಷ್ಕರ ಎದುರಾದಾಗ ಒಂದಿಷ್ಟು ಗಲಿಬಿಲಿ ಗೊಂಡಿತ್ತಾದರೂ. ಅದನ್ನು ಬಗೆಹರಿಸಲು ಪ್ರತಿಷ್ಠೆ ಪಕ್ಕಕ್ಕಿಟ್ಟು ಪ್ರಾಮಾಣಿಕ ಪ್ರಯತ್ನ ಮಾಡಲಿಲ್ಲ. ಮುಷ್ಕರ ಆರಂಭವಾಗಿದ್ದು ಕೂಡ ಸಾರಿಗೆ ಸಚಿವರ ಸ್ವಪ್ರತಿಷ್ಠೆ ಕಾರಣದಿಂದಾಗಿ. ಡಿ.10ರಂದು ರೈತ ನಾಯಕ ಕೋಡಿಹಳ್ಳಿ ಚಂದ್ರಶೇಖರ್ ನೇತೃತ್ವದಲ್ಲಿ ಸಾರಿಗೆ ನಿಗಮಗಳ ಕೆಲವು ನೌಕರರು ಬೆಂಗಳೂರು ಚಲೋ ನಡೆಸಿದರು. ಪ್ರತಿಭಟನಾ ಸ್ಥಳಕ್ಕೆ ಸಚಿವರು ಬಂದು ಮನವಿ ಸ್ವೀಕರಿಸಬೇಕು ಎಂಬುದು ಪ್ರಮುಖ ಬೇಡಿಕೆಯಾಗಿತ್ತು. ಆದರೆ, ಸಚಿವರು ತಾವು ಹೋಗದೆ ಅಕಾರಿಗಳನ್ನು ಕಳುಹಿಸಿದರು. ಪ್ರತಿಭಟನೆಯಲ್ಲಿ 10 ಸಾವಿರ ಮಂದಿ ಭಾಗವಹಿಸುತ್ತಾರೆ ಎಂದು ಹೇಳಲಾಗಿತ್ತು. ಆದರೆ, ಅಂದು ಜಿಲ್ಲಾ ಕೇಂದ್ರಗಳಲ್ಲೇ ಸಾರಿಗೆ ನೌಕರರನ್ನು ತಡೆದಿದ್ದರಿಂದ ಬೆಂಗಳೂರಿನಲ್ಲಿ ಜಮಾವಣೆಗೊಂಡ ನೌಕರರ ಸಂಖ್ಯೆ ಕಡಿಮೆ ಇತ್ತು. ಹೀಗಾಗಿ ಪ್ರತಿಭಟನೆ ತೀವ್ರವಾಗಿಲ್ಲ ಎಂಬ ಕಾರಣಕ್ಕಾಗಿ ಸಚಿವರು ಕೂಡ ನಿರ್ಲಕ್ಷ್ಯ ಮಾಡಿದರು. ಸಾಲದೆಂಬಂತೆ ಜಿಲ್ಲಾ ಕೇಂದ್ರ ಮತ್ತು ಅಲ್ಲಲ್ಲಿ ಸುಮಾರು 10ಸಾವಿರ ನೌಕರರನ್ನು ಪೊಲೀಸರು ವಶಕ್ಕೆ ಪಡೆದು ಪ್ರತಿಭಟನೆ ವಿಫಲಗೊಳಿಸುವ ಪ್ರಯತ್ನ ನಡೆಸಿದರು. ಇದರಿಂದ ರೊಚ್ಚಿಗೆದ್ದ ಸಾರಿಗೆ ನಿಗಮ ನೌಕರರು ಏಕಾಏಕಿ ಕೆಲಸ ಸ್ಥಗಿತಗೊಳಿಸುವ ನಿರ್ಧಾರ ತೆಗೆದುಕೊಂಡು ಮರುದಿನವೇ ಅಸಹಾಕಾರ ಚಳವಳಿ ಆರಂಭಿಸಿದರು.ಆಗಲೂ ಸರ್ಕಾರ ಮುಷ್ಕರವನ್ನು ಗಂಭೀರವಾಗಿ ಪರಿಗಣಿಸಲಿಲ್ಲ. ಇದಕ್ಕೆ ಮೂಲಕ ಕಾರಣ ಸಾರಿಗೆ ಸಂಸ್ಥೆಗಳಲ್ಲಿ ಮಾನ್ಯತೆ ಪಡೆದ ಸಂಘಟನೆಗಳು. ಅನಂತಸುಬ್ಬರಾವ್ ನೇತೃತ್ವದ ಎಐಟಿಯುಸಿ, ಕಮ್ಯುನಿಸ್ಟ್ ಬೆಂಬಲಿತ ಸಿಐಟಿಯು, ಸಾರಿಗೆ ನಿಗಮದ ಮಹಾ ಮಂಡಲ ಮತ್ತು ಭಾರತೀಯ ಮಜ್ದೂರ್ ಸಂಘಟನೆಯ ಶಾಖೆ ನಾಲ್ಕು ಸಾರಿಗೆ ನಿಗಮಗಳಲ್ಲಿ ಮಾನ್ಯತೆ ಪಡೆದು ಅಕೃತ ಕಾರ್ಮಿಕ ಸಂಘಟನೆಗಳಾಗಿವೆ. ಸುಮಾರು 40 ವರ್ಷಗಳಿಂದಲೂ ಈ ಸಂಘಟನೆಗಳು ಹಲವಾರು ಬೇಡಿಕೆಗಳನ್ನು ಮುಂದಿಟ್ಟುಕೊಂಡು ಪ್ರತಿಭಟನೆ ನಡೆಸುತ್ತಲೇ ಬರುತ್ತಿವೆ. ಆದರೆ, ಯಾವ ಬೇಡಿಕೆಗಳೂ ತಾರ್ಕಿಕ ಅಂತ್ಯ ಕಂಡಿಲ್ಲ. ಪ್ರತಿಭಟನೆಯಲ್ಲಿ ಭಾಗವಹಿಸಿದ್ದ ನೌಕರರನ್ನುಸಾರಿಗೆ ಸಂಸ್ಥೆಗಳು ಶಿಕ್ಷಿಸುತ್ತವೆ. ಅವರನ್ನು ಮತ್ತೆ ಸೇವೆಗೆ ಸೇರಿಸಲು ಹಾಗೂ ಕಾನೂನು ಹೋರಾಟದಲ್ಲಿ ಸಾಕಷ್ಟು ಹಣಕಾಸಿನ ವಹಿವಾಟು ನಡೆಯುತ್ತದೆ. ಪ್ರತಿಭಟನೆ ಸಂದರ್ಭಗಳಲ್ಲೂ ಕೂಡ ದೇಣಿಗೆ ಸಂಗ್ರಹಿಸುವ ಪ್ರವೃತ್ತಿ ಇದೆ.ಬೇಡಿಕೆಗಳು ಮಾತ್ರ ಈಡೇರುವುದಿಲ್ಲ, ಪ್ರತಿಭಟನೆ ಹೆಸರಿನಲ್ಲಿ ಕೆಲವರು ನಾಯಕ ರಾಗುತ್ತಾರೆ ಎಂಬ ಅಸಮಾಧಾನ ನಿಗಮಗಳ ನೌಕರರಲ್ಲಿ ಬಹಳ ದಿನಗಳಿಂದಲೂ ಕುದಿಯುತ್ತಲೇ ಇತ್ತು. ಸಾರಿಗೆ ನೌಕರರು ನಿಗಮಗಳಲ್ಲಿ ನಡೆಯುತ್ತಿರುವ ಶೋಷಣೆ ತಪ್ಪಿಸುವ ನಾಯಕತ್ವಕ್ಕಾಗಿ ಹಾತೊರೆಯುತ್ತಿದ್ದರು. ಕೋಡಿಹಳ್ಳಿ ಚಂದ್ರಶೇಖರ್ ರೈತ ಹೋರಾಟದ ಜತೆಯಲ್ಲಿ ಸಾರಿಗೆ ನೌಕರರ ಮುಷ್ಕರಕ್ಕೂ ಬೆಂಬಲ ನೀಡಿದರು. ಒಂದು ದಿನದ ಪ್ರತಿಭಟನೆ ನಡೆದು ಮುಗಿದುಹೋಗುತ್ತದೆ ಎಂಬ ನಿರ್ಲಕ್ಷ್ಯತೆ ಯಿಂದ ಇದ್ದಿದ್ದ ಸರ್ಕಾರ ಹಾಗೂ ಮಾನ್ಯತೆ ಪಡೆದ ಕಾರ್ಮಿಕ ಸಂಘಟನೆಗಳಿಗೆ ನೌಕರರು ರೊಚ್ಚಿಗೆದ್ದು ಕೆಲಸ ಸ್ಥಗಿತಗೊಳಿಸಿದಾಗ ಆಘಾತವೇ ಎದುರಾಗಿದೆ. ದಿಢೀರ್ ಪ್ರತಿಭಟನೆಯನ್ನು ಹತ್ತಿಕ್ಕಲು ಪೊಲೀಸ್ ಬಲ ಪ್ರಯೋಗಿಸಲು ಸರ್ಕಾರ ಮುಂದಾಗಿದೆ. ಆದರೆ, ಅದರಿಂದ ಪರಿಸ್ಥಿತಿ ಮತ್ತಷ್ಟು ಬಿಗಡಾಯಿಸುವ ಆತಂಕದಿಂದಾಗಿ ಸದ್ಯಕ್ಕೆ ಆ ಪ್ರಯತ್ನ ಕೈಗೆತ್ತಿಕೊಂಡಿಲ್ಲ. ಆದರೆ, ಸರ್ಕಾರ ತಾನು ಕಾರ್ಮಿಕ ಸಂಘಟನೆಗಳ ಜತೆ ಮಾತುಕತೆ ನಡೆಸುತ್ತಿದ್ದೇನೆ ಎಂದು ತೋರಿಸಿಕೊಳ್ಳುವ ಸಲುವಾಗಿ ಮುಷ್ಕರವನ್ನೇ ಮಾಡದೇ ಇರುವ ಮಾನ್ಯತೆ ಪಡೆದ ಸಂಘಟನೆಗಳ ಜತೆ ಪದೇ ಪದೇ ಸಭೆ ಮಾಡುತ್ತಿದೆ. ಆದರೆ, ಮುಷ್ಕರ ನಿರತ ಕೋಡಿಹಳ್ಳಿ ಚಂದ್ರಶೇಖರ್ ಬಣವನ್ನು ಈವರೆಗೂ ಮಾತುಕತೆಗೆ ಕರೆದಿಲ್ಲ. ನಾವು ಪ್ರತಿಷ್ಠೆಗೆ ಅಂಟಿಕೊಂಡಿಲ್ಲ. ಮಾತುಕತೆಗೆ ಮುಕ್ತವಾಗಿ ದ್ದೇವೆ ಎಂದು ಹೇಳುತ್ತಲೇ ಸಚಿವ ಲಕ್ಷ್ಮಣ ಸವದಿ ಸಾರಿಗೆ ಬಸ್ಗಳು ಓಡದೇ ನಿಂತುಬಿಟ್ಟರೆ ನಮಗೆ ಇನ್ನೂ ಅನುಕೂಲ. ಅನಗತ್ಯವಾಗಿ ಎದುರಾಗುವ ನಷ್ಟ ತಪ್ಪಿದಂತಾಗುತ್ತದೆ ಎಂದು ವ್ಯಂಗ್ಯವಾಗಿ ಹೇಳಿ ಸಂಘಟನೆಗಳನ್ನು ಕೆರಳಿಸಿದ್ದಾರೆ. ಕೋಡಿಹಳ್ಳಿ ಚಂದ್ರಶೇಖರ್ ಬಣ ಮಾತುಕತೆಗೆ ನಾವೂ ಸಿದ್ದ ಎಂದು ಹೇಳುತ್ತಿದೆ. ಆದರೆ, ಸರ್ಕಾರದಿಂದ ಆಹ್ವಾನ ಬಂದಿಲ್ಲ ಎಂಬ ನೆಪ ಹೇಳಿ ಮಾತುಕತೆಗೆ ಹೋಗುತ್ತಿಲ್ಲ. ಮಾನ್ಯತೆ ಪಡೆದ ಸಂಘಟನೆಗಳು ಪರಿಸ್ಥಿತಿ ತಮ್ಮ ಕೈ ಮೀರಿ ಹೋಗಿದೆ ಎಂದು ಕೈ ಕೈ ಹಿಸುಕಿಕೊಂಡು ಸಂಕಟಪಡುತ್ತಿವೆ. ಒಟ್ಟಿನಲ್ಲಿ ಸರ್ಕಾರ, ಕಾರ್ಮಿಕ ಸಂಘಟನೆಗಳ ಪ್ರತಿಷ್ಠೆಗಳಿಂದಾಗಿ ಸಾರ್ವಜನಿಕರು ಕಳೆದ ಮೂರು ದಿನಗಳಿಂದ ಸರ್ಕಾರಿ ಬಸ್ ಸೇವೆಗಾಗಿ ಪರಿದಾಡುತ್ತಲೇ ಇದ್ದಾರೆ.